Patung Perpaduan

Patung Perpaduan (Statue of Unity) merupakan sebuah patung gergasi seorang negarawan India, Vallabhbhai Patel di daerah Narmada, Gujarat, India. Ia merupakan patung terbesar dunia setakat ini dengan ketinggian 182 meter, iaitu lebih kurang dua kali tinggi Patung Liberty termasuk tapaknya. Patung ini dibina di sebuah pulau sungai dan menghadap Empangan Narmanda berdekatan Rajpipla.

Latar belakang

Peringkat awal 
Projek patung tersebut mula diumumkan pada 7 Oktober 2010. Sebuah gerakan bernama Gerakan Patung Perpaduan (Statue of Unity Movement) ditubuhkan bagi menampung pembinaan patung tersebut dengan membantu mengumpulkan besi yang diperlukan menerusi dermaan barangan pertanian daripada peladang-peladang. Dengan itu, kira-kira 5,000 tan metrik besi telah dikumpulkan.

Selain itu, gerakan tersebut talah menubuhkan petisyen Suraaj ("pentadbiran baik" dalam bahasa Hindi) dan telah mengumpul sebanyak 20 juta tanda tangan sehingga menjadi petisyen terbesar di dunia.

Rekaan 
Patung ini melambangkan Vallabhbhai Patel, salah seorang negarawan terkemuka dalam gerakan kemerdekaan India, Timbalan Perdana Menteri India pertama serta pemimpin yang bertanggungjawab menyatukan ratusan negeri beraja sehingga membentuk sempadan politik India pada masa kini. Patung ini direka oleh Ram V. Sutar.

Pembinaan 
Sebuah konsortium yang terdiri daripada Turner Construction (pengurus projek Burj Khalifa), Michael Graves and Associates dan Meinhardt Group menjadi penyelia projek tersebut. Projek tersebut mengambil masa 56 bulan untuk disiapkan, iaitu 15 bulan untuk perancangan, 40 bulan untuk pembinaan dan dua bulan untuk penyerahan. Jumlah kos keseluruhan projek tersebut dianggarkan oleh kerajaan sebanyak ₹20.63 bilion (US$290 juta).

Patung tersebut disiapkan dalam masa 33 bulan, di mana tapak asasnya dibina pada 2013 dan siap pada pertengahan Oktober 2018. Upacara pembukaan rasmi telah dilakukan pada 31 Oktober 2018 oleh Perdana Menteri India, Narendra Modi.

Isu 
Pihak puak Tadvi menentang tindakan pengambilan tanah sekeliling patung tersebut untuk tujuan pembangunan pelancongan. Selain itu, pihak aktivis alam sekitar menulis surat terhadap kerajaan pusat sebagai tegasan bahawa projek itu diteruskan tanpa kelulusan Kementerian Alam Sekitar. Pelbagai pihak juga menentang peruntukan dana sebanyak ₹2 bilion (US$28 juta) untuk projek tersebut yang dikatakan sepatutnya diperuntukkan untuk keutamaan-keutamaan lain.

Rujukan

Pautan luar 

 
 Laman rasmi 

Monumen di India